IZRAKSTS

LĪGUMS Nr. 14-24/10

**„Remontdarbu pakalpojumi”**

ESF projekta „Personu ar invaliditāti vai garīga rakstura

traucējumiem integrācija nodarbinātībā un sabiedrībā”

Nr.9.1.4.1/16/I/001 ietvaros

Jūrmala 2017.gada 4.oktobrī

**Sociālās integrācijas valsts aģentūra**, nodokļu maksātāja kods Nr.90001790030, juridiskā adrese: Dubultu prospekts 71, Jūrmala, LV-2015, (turpmāk – Pasūtītājs), kuru uz Labklājības ministrijas 2014.gada 28.maija rīkojuma Nr.23.1-1-01/330 un nolikuma pamata pārstāv direktore Ilona Jurševska, no vienas puses, un

**Sabiedrība ar ierobežotu atbildību “R.A.Kaspari”**, reģistrācijas numurs 40003878373, juridiskā adrese Ķekavas nov., Ķekavas pag., Rāmava, Klinšu iela 33, LV-2111, (turpmāk – Piegādātājs), kuru uz statūtu pamata pārstāv valdes priekšsēdētājs Raivis Kaspars, no otras puses, abi kopā un katrs atsevišķi, turpmāk – Puse vai Puses, pamatojoties uz Sociālās in­tegrācijas valsts aģentūras rīkotā iepirkuma „Remontdarbu pakalpojumi” ar iepirkuma identifikācijas Nr.SIVA 2017/22 ESF (turpmāk – Iepirkums) rezultātiem, pastāvot pilnīgai vienprātībai, bez maldiem, spai­diem un viltus, noslēdz šādu līgumu, turp­māk - Līgums:

1. **Līguma priekšmets** 
   1. Līguma priekšmets ir ESF projekta ,,Personu ar invaliditāti vai garīga rakstura traucējumiem integrācija nodarbinātībā un sabiedrībā” Nr.9.1.4.1/16/I/001 īstenošanas darba telpu Slokas ielā 61, Jūrmalā (turpmāk – objekts) remonts (turpmāk – Pakalpojums), kas tiek veikts saskaņā ar Iepirkuma Teh­nis­ko specifikāciju, Piegādātāja iesniegto Tehnisko un finanšu piedāvājumu (1.pielikums) un šī Līguma noteikumiem.
   2. Pakalpojums tiek sniegts, izmantojot Piegādātāja darbaspēku un transportu, un izpildīts ar Piegādātāja montāžas materiāliem, celtniecības materiāliem un darba izpildei nepieciešamo darba aprīkojumu (mašīnām, mehānismiem, aparātiem, darbarīkiem vai iekārtām, platformām ar drošām aizsargmargām darbam augstumā, citiem darba izpildei nepieciešamajiem darba aizsardzības prasībām atbilstošiem darba aprīkojumiem, u.c. remontdarbu veikšanai nepieciešamo).
   3. Piegādātājs, parakstot šo Līgumu, apstiprina, ka ir pienācīgi iepazinies ar šo Līgumu un Pasūtītāja izvirzītajām prasībām, objekta tehnisko stāvokli, ka viņam ir visa nepieciešamā informācija un dokumentācija Pakalpojuma kvalitatīvai izpildei, un atsakās saistībā ar to izvirzīt jebkāda satura iebildumus vai pretenzijas.
2. **Līguma spēkā stāšanās, tā izpildes termiņš un vieta**
   1. Līgums stājas spēkā ar tā parakstīšanas dienu, kad Pasūtītājs un Piegādātājs, labprātīgi vienojo­ties, abpusēji to ir parakstījuši un ir spēkā uz laiku līdz 3 (trīs) mēnešiem.
   2. Līguma izpildes vieta: Slokas iela 61, Jūrmala.
3. **Līguma summa un norēķinu kārtība**
   1. Līgumcena ir EUR 5769,52 (pieci tūkstoši septiņi simti sešdesmit deviņi un 52 centi), bez pievienotās vērtības nodokļa (turpmāk - PVN). Papildus tiek piemērots PVN saskaņā ar spēkā esošo normatīvo aktu noteikumiem.
   2. Līgumcenā ir iekļauti visi ar Līguma saistību izpildi saistītie izdevumi, tai skaitā Pakalpojuma vērtība, darbaspēka izmaksas, transporta izmaksas, trūkumu novēršana garantijas periodā.
   3. Pasūtītājs samaksu par izpildīto un saņemto Pakalpojumu Piegādātājam veic ne vēlāk kā 20 (divdesmit) darba dienu laikā no Līguma izpildes nodošanas – pieņemšanas akta (2.pielikums) abpusējas parakstīšanas un rēķina saņemšanas dienas.
   4. Līgumcena visā Līguma darbības laikā netiek paaugstināta sakarā ar cenu pieaugumu, darbaspēka un/vai materiālu izmaksām, nodokļu likmes vai nodokļu normatīvā regulējuma izmaiņām, inflāciju vai valūtas kursu svārstībām. Izņēmums no šī noteikuma ir pievienotās vērtības nodokļa likmes maiņa, kas piemērojama spēkā esošajos normatīvajos aktos noteiktajā kārtībā un apmērā.
   5. Pasūtītājs samaksu par izpildīto un saņemto Pakalpojumu Piegādātājam veic no Eiropas Sociālā fonda projekta ,,Personu ar invaliditāti vai garīga rakstura traucējumiem integrācija nodarbinātībā un sabiedrībā” Nr.9.1.4.1/16/I/001 finanšu līdzekļiem.
   6. Norēķini tiek veikti Eiropas Savienības vienotajā valūtā euro bezskaidras naudas pārskaitījuma veidā uz Piegādātāja kredītiestādes norēķinu kontu, kas norādīts Līgumā un Piegādātāja nosūtītajā rēķinā.
   7. Par samaksas dienu tiek uzskatīta diena, kad Pasūtītājs veicis naudas pārskaitījumu par saņemot Pakalpojumu uz Piegādātāja Līgumā un rēķinā norādīto kredītiestādes norēķinu kontu, ko apliecina attiecīgs maksājuma uzdevums.
4. **Pakalpojumu kvalitāte un garantija**
   1. Piegādātājs nodrošina un garantē, ka sniegtais Pakalpojums būs kvalitatīvs, atbilstošs Iepirkuma Tehniskās specifikācijas prasībām, Piegādātāja iesniegtajam Tehniskajam un finanšu piedāvājumam, Līguma noteikumiem, Latvijas Republikas normatīvo aktu prasībām un vispārpieņemtiem starptautiskiem standartiem.
   2. Piegādātājs Pakalpojumu sniedz saskaņā ar šo Līgumu, Piegādātāja iesniegto Tehnisko un finanšu piedāvājumu (1.pielikums), ievērojot Pasūtītāja norādījumus, spēkā esošos būvnormatīvus, būvniecības un citu Latvijas Republikas normatīvo un tiesību aktu prasības.
   3. Piegādātājs garantē un nodrošina, ka Pakalpojuma veikšanai tiek izmantoti tikai sertificēti būvmateriāli un ierīces, kuru kvalitāte atbilst kvalitātes sertifikātiem vai citām Latvijas Republikas normatīvajos aktos noteiktajām prasībām, un uzņemas garantijas saistības, ka Pakalpojuma sniegšanā izmantotie materiāli un iekārtas atbilst ražotāju sniegtajiem paziņojumiem – marķējumā ietvertajai informācijai par iekārtām un materiāliem.
   4. Tādu ierīču un materiālu izmantošana, kuri nav sertificēti Latvijas Republikā vai nav CE sertifikāts, ir pieļaujama tikai tādā veidā un gadījumos, kad tas nav pretrunā ar Latvijas Republikas normatīvajiem aktiem un Puses ir noslēgušas rakstisku vienošanos par šādu materiālu un ierīču izmantošanu Pakalpojuma sniegšanā.
   5. Piegādātājs garantē un apstiprina ka Pakalpojumam būs nozīmēts sertificēts būvdarbu vadītājs. Piegādātājs rakstveidā informē Pasūtītāju par nozīmētu sertificētu būvdarbu vadītāju un iesniedz Pasūtītājam būvdarbu vadītāja sertifikāta kopiju.
   6. Piegādātājs garantē un apstiprina, ka Piegādātājam ir pienākums un viņš Pakalpojuma veikšanas procesā objektā nodrošinās un ievēros darba drošību, drošības tehnikas un ugunsdrošību noteikumus.
   7. Pakalpojuma garantijas termiņš - Piegādātājs garantē un apstiprina Pasūtītājam Pakalpojuma kvalitāti 2 (divus) gadus no Līguma izpildes nodošanas - pieņemšanas akta (2.pielikums) parakstīšanas dienas.
   8. Garantijas termiņu sāk skaitīt no nākošās dienas pēc Līguma izpildes nodošanas -pieņemšanas akta abpusējas parakstīšanas dienas.
   9. Piegādātājs garantē un apstiprina, ka Piegādātājam ir pienākums garantijas termiņā 3 (trīs) dienu laikā pēc Pasūtītāja rakstveida paziņojuma saņemšanas, uzsākt defektu – nepilnīgumu, trūkumu, bojājumu, materiālu kvalitātes neatbilstība (turpmāk – Defekts) novēršanu, izņemot gadījumā, ja Defekti radušies Pasūtītāja vainas dēļ.
   10. Gadījumā, ja tiek konstatēti slēpti Defekti, tajā skaitā mehāniski bojājumi, attiecībā uz veikto Pakalpojumu vai Pakalpojuma laikā izmantoto materiālu kvalitāti pēc šī Līguma izpildes nodošanas - pieņemšanas akta parakstīšanas dienas, Pasūtītājs var izteikt savas pretenzijas attiecībā uz šajā Līgumā sniegto Pakalpojumu Līguma 4.7. un 4.8.apakšpunktā minētajā termiņā.
   11. Garantijas termiņā Piegādātājam pretenzijā norādītie Defekti jānovērš 30 (trīsdesmit) dienu laikā no pretenzijas nosūtīšanas dienas uz Piegādātāja Līgumā norādīto juridisko adresi. Garantijas termiņā Piegādātājs veic viņa vainas dēļ radušos Defektu, tai skaitā slēpto Defektu, novēršanu par saviem (Piegādātāja) līdzekļiem.
5. **Pakalpojuma izpildes nodošanas - pieņemšanas kārtība**
   1. Pakalpojums tiek sniegts Pasūtītājam visā Līguma darbības laikā saskaņā ar šo Līgumu, Iepirkuma Tehnisko specifikāciju, Piegādātāja iesniegto Tehnisko un finanšu piedāvājumu (1.pielikums).
   2. Sniegtais Pakalpojums tiek uzskatīts par izpildītu dienā, kad visi darbi ir pabeigti, izvesti visi atkritumi, uzkopta telpa, nomazgāti logi un Pušu pilnvarotās personas ir parakstījušas Līguma izpildes nodošanas – pieņemšanas aktu.
   3. Pasūtītāja pilnvarotajai personai ir tiesības nepieņemt sniegto Pakalpojumu, ja tā konstatē, ka Pakalpojums ir izpildīts ar Defektiem vai ir konstatēti slēptie Defekti, Pakalpojums ir nekvalitatīvs, neatbilst Iepirkuma Tehniskajai specifikācijai, Piegādātāja iesniegtajam Tehniskajam un finanšu piedāvājumam, Latvijas Republikas normatīvo aktu prasībām vai citiem Līguma noteikumiem.
   4. Gadījumā, ja Pasūtītājs konstatē, ka Pakalpojums ir izpildīts ar Defektiem vai slēptiem Defektiem, Pakalpojums ir nekvalitatīvs, neatbilst Iepirkuma Tehniskajai specifikācijai, Piegādātāja iesniegtajam Tehniskajam un finanšu piedāvājumam, Latvijas Republikas normatīvo aktu prasībām, šī Līguma noteikumiem, Pasūtītājs ne vēlāk kā 3 (trīs) darba dienu laikā no šī fakta konstatēšanas dienas nosūta Piegādātājam rakstveida paziņojumu, kurā uzaicina Piegādātāju kopā ar Pasūtītāju sastādīt brīvas formas aktu (turpmāk – Defektācijas akts), kurā saraksta veidā norāda konstatēto Defektu raksturu, to novēršanas kārtību un termiņus. Piegādātājam pēc šajā punktā minētā paziņojuma saņemšanas ne vēlāk kā 3 (trīs) darba dienu laikā, jāierodas pie Piegādātāja Defektācijas akta sastādīšanai un parakstīšanai.
   5. Gadījumā, ja Piegādātājs atsakās piedalīties akta sastādīšanā un/vai atsakās no tā parakstīšanas, akts tiek sastādīts un parakstīts bez Piegādātāja klātbūtnes, un par to tiek veikts ieraksts aktā. Aktu sagatavo un paraksta Pasūtītāja izveidota komisija ne mazāk kā 3 (trīs) cilvēku sastāvā. Minētais akts ir saistošs Piegādātājam no tā nosūtīšanas dienas Piegādātājam uz Līgumā norādīto Piegādātāja e-pasta adresi.
   6. Piegādātājs novērš Defektus Defektācijas aktā norādītajos termiņos. Ja Defektācijas aktā nav norādīts Defektu novēršanas termiņš, Piegādātājs konstatētos Defektus novērš 30 (trīsdesmit) dienu laikā no Defektācijas akta piestādīšanas dienas. Piegādātājs veic Defektācijas aktā norādīto Defektu novēršanu uz sava rēķina. Ja objektīvu iemeslu dēļ Piegādātājs nevar novērst konstatētos Defektus Defektācijas aktā norādītajos termiņos vai šajā Līgumā norādītajos termiņos, Piegādātājs iesniedz Pasūtītājam paziņojumu, kurā norādīts faktiskais un tiesiskais pamatojums par Pakalpojuma neizpildīšanas iemesliem un izpildes termiņiem.
   7. Ja Defektācijas aktā norādītos Defektus nav iespējams novērst no Piegādātāja neatkarīgu iemeslu dēļ un šie iemesli nav iestājušies Piegādātāja darbības vai bezdarbības rezultātā, tad Pasūtītājs pieņem to izpildīto Pakalpojuma apjomu, par kura kvalitāti viņam nav pretenziju. Piegādātājam ir pienākums pierādīt šajā apakšpunktā minētos apstākļus, kas liedz izpildīt darbus.
   8. Pēc paziņojuma saņemšanas no Piegādātāja par Defektācijas aktā norādīto Defektu novēršanu, Pasūtītājs veic atkārtotu Pakalpojuma pieņemšanu šajā Līgumā noteiktajā kārtībā.
   9. Gadījumā, ja Pakalpojums atkārtoti netiek izpildīts vai netiek novērsti Defektācijas aktā norādītie Defekti šajā Līgumā vai Defektācijas aktā norādītajos termiņos, Piegādātājs atmaksā Pasūtītājām par Pakalpojumu samaksāto naudas summu proporcionāli neizpildītajam Pakalpojumam, tai skaitā materiāliem, kas norādīti Piegādātāja iesniegtajā Tehniskajā un finanšu piedāvājumā (1.pielikums).
   10. Gadījumā, ja Pakalpojums atkārtoti netiek izpildīts vai netiek novērsti Defektācijas aktā norādītie Defekti šajā Līgumā vai Defektācijas aktā norādītajos termiņos, Piegādātājs papildus 5.9.apakšpunktā noteiktajam, par šī Līguma saistību nepienācīgu izpildi vai neizpildīšanu īstajā laikā (termiņā) maksā Pasūtītājam līgumsodu 0,1% (vienas desmitās daļas procenta) apmērā no Līgumcenas par katru nokavēto saistību dienu, bet ne vairāk kā 10% (desmit procenti) apmērā no Līgumcenas.
   11. Puses piekrīt, vienojas un apstiprina, ka Līguma 5.9.apakšpunktā minēto naudas summu un 5.10.apakšpunktā noteikto līgumsodu (naudu) Piegādātājs bezstrīdus kārtībā samaksā Pasūtītājam pēc rēķina saņemšanas no Pasūtītāja, bezskaidras naudas pārskaitījuma veidā uz Pasūtītāja kredītiestādes norēķinu kontu, kas norādīts Līgumā un Pasūtītāja izsniegtajā rēķinā.
   12. Pasūtītājs nepieņem un neapmaksā: nekvalitatīvi izpildītu Pakalpojumu; Pakalpojumu, kas izpildīts izmantojot nekvalitatīvu materiālu vai ierīces; Pakalpojumu, kuram ir konstatēti Defekti vai slēptie Defekti; Pakalpojumu, kurš neatbilst Latvijas Republikas normatīvo aktu prasībām, šī Līguma noteikumiem, Piegādātāja iesniegtajam Tehniskajam un finanšu piedāvājumam, veicot darbu pieņemšanu, ir tiesības nepieņemt arī tos darbus, par kuru izpildi iepriekš netika izteiktas pretenzijas.
   13. Pušu pienākums ir piedalīties darbu nodošanas procedūrā. Ja kāda no Pusēm nav ieradusies uz nodošanu un nav arī iepriekš rakstveidā devusi savu piekrišanu nodošanas procedūras veikšanai bez viņa klātbūtnes, tiek veikta atkārtota darbu nodošanas procedūra.
   14. Līguma saistību izpildi apliecina abpusēji parakstīts Līguma izpildes nodošanas – pieņemšanas akts (2.pielikums).
6. **Pušu tiesības un pienākumi**
   1. Pasūtītāja pienākumi:
      1. pēc Piegādātāja pieprasījuma sniegt Piegādātājam informāciju, kas saistīta ar Līguma izpildi;
      2. pieņemt Piegādātāja sniegto Pakalpojumu saskaņā ar Līguma noteikumiem;
      3. samaksāt Piegādātājam par kvalitatīvi, savlaicīgi sniegtu un Līguma noteikumiem atbilstošu Pakalpojumu Līgumā noteiktajā kārtībā, termiņā un apmērā.
   2. Pasūtītāja tiesības:
      1. sekot Pakalpojuma izpildes gaitai, nepieciešamības gadījumā, sniegt Piegādātājam norādījumus attiecībā par Pakalpojuma neatbilstību Līgumam;
      2. pēc nepieciešamības organizēt Pakalpojumu izpildei nepieciešamās apspriedes;
      3. pieprasīt Piegādātājam informāciju par Pakalpojuma izpildi;
      4. saņemt Pakalpojumu atbilstoši Līguma noteikumiem;
      5. kontrolēt Piegādātāja sniegtā Pakalpojuma kvalitāti un atbilstību Līguma noteikumiem;
      6. nepieņemt Pakalpojumu, ja tas ir nekvalitatīvs, neatbilst Līguma noteikumiem, Pasūtītājs ir konstatējis Defektus vai darbi ir izpildīti neievērojot normatīvo aktu prasības;
      7. sastādīt Defektācijas aktu bez Piegādātāja klātbūtnes šajā Līgumā noteiktajā kārtībā un termiņos;
      8. veikt darbu izpildes pārbaudes;
      9. pieprasīt informāciju par kvalifikāciju un sertifikāciju, kas nepieciešama attiecīgo darbu veikšanai.
   3. Piegādātāja pienākumi:
      1. sniegt Pasūtītājam kvalitatīvu, Līguma noteikumiem, normatīvo aktu prasībām atbilstošu Pakalpojumu;
      2. pirms Pakalpojuma uzsākšanas jāsaskaņo ar Pasūtītāju darba veikšanas laiki;
      3. apdares materiālu paraugus un elementu krāsu toņus saskaņot ar Pasūtītāju;
      4. pirms darbu uzsākšanas un darbu izpildes termiņā, rakstveidā saskaņot darbos izmantotos materiālus ar Pasūtītāja pilnvaroto personu;
      5. darbos izmantot un pielietot tikai sertificētus materiālus un ierīces saskaņā ar šo Līgumu;
      6. uzņemties darbu veicēja un atbildīgā Būvdarbu vadītāja pienākumus;
      7. nozīmēt darbu veikšanai sertificētu atbildīgo būvdarbu vadītāju;
      8. nodrošināt iespēju Pasūtītājam iepazīties ar dokumentāciju, kas apliecina Pakalpojuma izpildē izmantoto Materiālu un ierīču izcelsmi un kvalitāti, un iesniegt to Pasūtītājam;
      9. no paziņojuma saņemšanas par Defektācijas akta sastādīšanu, ne vēlāk kā 3 (trīs) darba dienu laikā ierasties pie Pasūtītāja objektā, lai kopā ar Pasūtītāju sastādītu Defektācijas aktu;
      10. novērst Defektācijas aktā norādītos Defektus šajā Līgumā vai Defektācijas aktā norādītajos termiņos;
      11. nekavējoties ziņot Pasūtītājam par apstākļiem, kas radušies un var kavēt Līguma saistību izpildi. Gadījumā, ja Piegādātājs atklāj neparedzētus apstākļus, kas var kavēt izpildīt ar šo Līgumu uzņemtās saistības vai ietekmēt Pasūtītāja būves drošību vai kvalitāti, Pasūtītāja personāla vai klientu drošību, Piegādātājam ir pienākums nekavējoties rakstiski paziņot par to Pasūtītājam. Piegādātājs turpina pildīt Līgumu tādā mērā, cik tas neietekmē būves, Pasūtītāja personāla vai klienta drošību, ja vien Pasūtītājs nav rakstiski pieprasījis apturēt darbu veikšanu. Ja darbu izpilde ir tikusi apturēta, tā tiek atsākta pēc tam, kad Puses ir vienojušās par grozījumiem izpildāmo darbu apjomos un būtiskajos noteikumos, vai kad Pasūtītājs ir devis rīkojumu turpināt darbus saskaņā ar šo Līgumu.
      12. nodrošināt tīrību un kārtību darbu izpildes gaitā. Veicot putekļainus darbus, izmantot celtniecības putekļu sūcēju, lai putekļi nenonāk Pasūtītāja telpās ārpus objekta;
      13. pirms Līguma izpildes nodošanas – pieņemšanas akta parakstīšanas atbrīvot Pasūtītāja telpas un teritoriju no montāžas un celtniecības materiāliem, atkritumiem, citas Piegādātāja mantas vai Piegādātājam nomā esošas mantas;
      14. nodrošināt objektā Pasūtītāja iekšējās kārtības noteikumu, darba drošības un ugunsdrošības prasību ievērošanu, Latvijas Republikas normatīvajos aktos noteiktās darba aizsardzības prasības, Darba aizsardzības likumā noteiktās un uz likuma pamata izdotajos normatīvajos aktos noteiktās darba aizsardzības prasības, tai skaitā darba aizsardzības prasības, strādājot augstumā;
      15. nodrošināt ugunsdrošības prasību ievērošanu objektā un darbu izpildes gaitā saskaņā ar Latvijas Republikas normatīvajiem aktiem;
      16. pēc Līguma saistību izpildes sagatavot un iesniegt Pasūtītājam ar Piegādātāja parakstu apliecinātu Līguma izpildes nodošanas – pieņemšanas aktu;
      17. nekavējoties ziņot par notikušo nelaimes gadījumu darbā – darbu izpildes laikā objektā:
          1. Pasūtītāja pilnvarotajai personai Eduardam Jefimovam, mob.tālr.: 29126567 vai Jānim Simsonam, mobilais tālrunis: 29276513;
          2. Darba inspekcijai;
          3. neatliekamajai medicīniskajai palīdzībai, tālrunis: 113.
   4. Piegādātāja tiesības:
      1. saņemt no Pasūtītāja samaksu par izpildītu Pakalpojumu šajā Līgumā noteiktajā kārtībā, termiņā un apmērā;
      2. pieprasīt un saņemt no Pasūtītāja Pakalpojuma sniegšanai nepieciešamo informāciju un dokumentāciju;
      3. objektā nodarbināt tikai tās personas, kuras ir darba tiesiskajās attiecībās ar Piegādātāju vai ir nodarbinātas pie Piegādātāja saskaņā ar Latvijas Republikas normatīvajiem aktiem.
7. **Pušu atbildība**
   1. Puses ir atbildīgas par Līguma saistību izpildi atbilstoši Līguma noteikumiem un saskaņā ar Latvijas Republikas normatīvajiem aktiem.
   2. Piegādātājs ir materiāli atbildīgs par objektā esošo komunikāciju un uzstādītās tehnikas un sakaru tīkla saglabāšanu darba kārtībā Pakalpojuma izpildes zonā visā darbu veikšanas laikā. Veicot darbus, Piegādātājs nodrošina, lai netiktu bojātas vai iznīcinātas tehnoloģiskās iekārtas darbu zonā. Ja šo Līgumā noteikto prasību neizpildes rezultātā tiek sabojāta (as) vai iznīcināta (as) Pasūtītāja tehnoloģiskās iekārtas, Piegādātājs par saviem līdzekļiem veic līdzvērtīgu tehnoloģisko iekārtu iegādi vai to remontu ne vēlāk kā viena mēneša laikā no šajā punktā minētā fakta konstatācijas dienas. Par tehnoloģisko iekārtu bojājumu vai iznīcināšanu un veidu, kādā Piegādātājs atlīdzinās Pasūtītājam par sabojātajām vai iznīcinātajām tehnoloģiskajām iekārtām, Puses sastāda un paraksta vienošanos, kas kļūst par Līguma neatņemamu sastāvdaļu.
   3. Piegādātājs ir atbildīgs par ugunsdrošības prasību ievērošanu objektā un darbu izpildes gaitā objektā saskaņā ar šo Līgumu un Latvijas Republikas normatīvajiem aktiem.
   4. Piegādātājs ir atbildīgs par Pakalpojuma savlaicīgu izpildi, kavējumu, Pakalpojuma kvalitāti, tai skaitā par zaudējumiem, kas Pasūtītājam vai trešajām personām var tikt nodarīti nekvalitatīva Pakalpojuma sniegšanas rezultātā.
   5. Pasūtītājs ir atbildīgs par norēķiniem ar Piegādātāju Līgumā noteiktajā termiņā par kvalitatīvi un atbilstoši Līguma noteikumiem sniegtu Pakalpojumu;
   6. Ja Piegādātājs nesniedz Pakalpojumu Līgumā noteiktajā termiņā un/vai apjomā, tad Pasūtītājam ir tiesības pieprasīt un Piegādātājam ir pienākums maksāt līgumsodu par saistību nepienācīgu izpildi vai neizpildīšanu īstajā laikā (termiņā) 0,1% (vienas desmitās daļas procenta) apmērā par katru nokavēto saistību izpildes dienu, bet ne vairāk kā 10% (desmit procenti) no pamatparāda vai galvenās saistības. Līgumsoda samaksa neatbrīvo Piegādātāju no pārējo ar šo Līgumu uzņemto vai no tā izrietošo saistību izpildes un zaudējumu segšanas.
   7. Ja Pasūtītājs savas vainas dēļ neveic samaksu par saņemto Pakalpojumu Līgumā noteiktajā termiņā, tad Piegādātājam ir tiesības pieprasīt un Pasūtītājam ir pienākums maksāt līgumsodu par saistību nepienācīgu izpildi vai neizpildīšanu īstajā laikā (termiņā) 0,1% (vienas desmitās daļas procenta) apmērā no termiņā nesamaksātās summas (pamatparāda vai galvenās saistības) par katru nokavēto dienu, bet ne vairāk kā 10% (desmit procenti) no pamatparāda vai galvenās saistības.
   8. Gadījumā, ja viena Puse ir pildījusi Līguma nosacījumus, bet otra Puse atkāpjas no Līguma pēc savas iniciatīvas, tad Pusei, kura ir pildījusi Līguma noteikumus, ir tiesības pieprasīt, bet otrai Pusei ir pienākums maksāt vienreizēju līgumsodu 10% (desmit procenti) apmērā no Līguma kopējās summas, izņemot Līguma 8.4. un 8.5.punktā minētajā gadījumā.
   9. Puses atbild sakarā ar šī Līguma neizpildi vai nepilnīgu izpildi otrai Pusei vai trešajām personām nodarītajiem zaudējumiem saskaņā ar spēkā esošajiem normatīvajiem aktiem.
   10. Puses garantē, ka Līgumu paraksta to likumiskie pārstāvji vai pilnvarotās personas. Pretējā gadījumā visu atbildību par Līguma saistību izpildi uzņemas attiecīgi Pasūtītājs vai Piegādātājs.
   11. Piegādātājs ir atbildīgs par visiem zaudējumiem, kas darbu izpildes laikā tiek nodarīti Pasūtītājam vai trešajām personām, un Piegādātājam ir pienākums atlīdzināt Pasūtītājam savas vainas vai pie Piegādātāja nodarbināto vainas dēļ nodarītos zaudējumus pilnā apmērā;
   12. Puses savstarpēji ir atbildīgas par otrai Pusei nodarītajiem zaudējumiem, ja tie radušies vienas Puses vai tās darbinieku, kā arī šīs Puses Līguma izpildē iesaistīto trešo personu darbības vai bezdarbības, kā arī rupjas neuzmanības, ļaunā nolūkā izdarīto darbību vai nolaidības rezultātā.
8. **Līguma grozīšana, papildināšana un izbeigšana**
   1. Līgumu var grozīt, papildināt vai izbeigt, Pusēm savstarpēji vienojoties. Visi Līguma grozījumi, pielikumi un papildinājumi tiek noformēti rakstveidā un kļūst par Līguma neatņemamu sastāvdaļu. Līguma grozījumi stājas spēkā no dienas, kad Puses tos ir parakstījušas.
   2. Būtiski Līguma grozījumi ir veicami Publisko iepirkumu likuma 61. pantā noteiktajā kārtībā, ja no Pusēm neatkarīgu iemeslu dēļ Līgumu nav iespējams izpildīt Līgumā noteiktajā termiņā vai apjomā. Šajā gadījumā Puses pagarina Līguma izpildes termiņu, kādā pastāv šie apstākļi.
   3. Līguma grozījumi, neievērojot Līguma 8.2.apakšpunktā noteikto kārtību, ir pieļaujami, ja Līguma grozījumu vērtība, ko noteic kā visu secīgi veikto grozījumu naudas vērtību summu (neņemot vērā to grozījumu vērtību, kuri veikti saskaņā ar Publiskā iepirkuma likuma 61. panta trešās daļas 1., 2. un 3. punktu ), vienlaikus nepārsniedz:
      1. saskaņā ar Ministru kabineta noteiktās līgumcenu robežas, sākot ar kurām paziņojums par līgumu publicējams Eiropas Savienības Oficiālajā Vēstnesī;
      2. 10 procentus no sākotnējās Līgumcenas.

8.4. Pasūtītājs ir tiesīgs, 30 (trīsdesmit) dienas iepriekš nosūtot rakstveida paziņojumu, vienpusēji atkāpties no Līguma bez līgumsoda samaksas, neatlīdzinot Piegādātājam tā ieguldījumus, uzlabojumus un jebkādus zaudējumus, šādos gadījumos:

* + 1. Piegādātājs ir nokavējis Līgumā noteiktā Pakalpojuma izpildes termiņu un nokavējums ir sasniedzis vismaz 10 (desmit) darba dienas;
    2. Piegādātājs nepilda citas Līgumā noteiktās saistības un Piegādātājs minēto saistību neizpildi nav novērsis 10 (desmit) darba dienu laikā pēc rakstveida paziņojuma saņemšanas no Pasūtītāja par šādu saistību neizpildi;
    3. Pasūtītājs ir atkārtoti sastādījis Defektācijas aktu Piegādātājam par Līguma saistību neizpildi vai Pakalpojuma neatbilstību Līguma noteikumiem;
    4. Piegādātājs ir patvaļīgi pārtraucis Līguma izpildi;
    5. Piegādātājs darbojas pretrunā ar normatīvajiem aktiem;
    6. Tiesa pasludinājusi Piegādātāja maksātnespēju vai tiek pieņemts lēmums par Piegādātāja likvidāciju vai reorganizāciju, kas traucē Piegādātājam turpināt Līgumā noteikto saistību izpildi;
    7. bez Pasūtītāja piekrišanas ierosināts Piegādātāja tiesiskās aizsardzības process;
    8. pret Piegādātāju tikušas vērstas tiesiskas darbības, kas saistītas ar aresta uzlikšanu vairāk kā 50% no Piegādātāja bilances aktīviem;
    9. valsts varas vai pārvaldes institūciju rīcība vai aizliegums, vai Saeimas, Ministru kabineta vai Labklājības ministrijas pieņemto normatīvo aktu, rīkojumu vai lēmumu dēļ Pasūtītājs vairs nevar pildīt ar Līgumu uzņemtās saistības;
    10. kad to konkrēti un tikai zināmos apstākļos atļauj normatīvie akti;
    11. iestājoties nepārvaramās varas vai ārkārtēja rakstura apstākļiem.
  1. Pasūtītājam ir tiesības vienpusēji izbeigt Līgumu bez jebkādu sankciju piemērošanas, ja Līgumā ietverto Pasūtītāja saistību izpilde ir neiespējama vai apgrūtināta sakarā ar būtisku Pasūtītāja finansējuma samazinājumu, kā arī sakarā ar Pasūtītāja reorganizāciju vai likvidāciju, ja tās rezultātā Pasūtītāja saistību pārņēmējs neturpina veikt funkcijas vai uzdevumus, kuru nodrošināšanai noslēgts šis Līgums, vai arī veic šīs funkcijas vai uzdevumus samazinātā apjomā.
  2. Puses ir tiesīgas izbeigt Līgumu pirms tā izpildes termiņa, noslēdzot savstarpēju rakstisku vienošanos, vienlaikus vienojoties par savstarpējo norēķinu kārtību. Gadījumā, ja Puses izbeidz Līgumu pirms tā izpildes termiņa, tad Puses sastāda aktu, kurā tiek norādīts uz Līguma izbeigšanas dienu faktiski sniegtā Pakalpojuma apjoms, līgumsods, likumiskie/ līgumiskie procenti un galīgā maksa par Pasūtītājam sniegto Pakalpojumu.
  3. Līguma 8.4., 8.5.apakšpunktā noteiktajos gadījumos Pasūtītājs veic norēķinus ar Piegādātāju par faktiski sniegto Pakalpojumu atbilstoši Līgumā noteiktajam izcenojumam, Pusēm vienojoties par savstarpējo norēķinu kārtību un sastādot Līguma 8.6.apakšpunktā minēto aktu. Pasūtītājs ir tiesīgs no Piegādātājam izmaksājamās summas bezstrīdus kārtībā ieturēt aprēķināto līgumsodu un/vai zaudējumu atlīdzību, ja Līgums tiek izbeigts Piegādātāja vainas dēļ.

**12. Pušu rekvizīti un paraksti:**

Pasūtītājs: Piegādātājs:

Sociālās integrācijas valsts aģentūra SIA „R.A.Kaspari”

Dubultu prospekts 71, Jūrmala, LV-2015 Adrese: Ķekavas nov.,Rāmava, Klinšu iela 33

Nodokļu maksātāja kods: 90001790030 Reģistrācijas nr.: 40003878373

Bankas rekvizīti:\_\_\_\_\_\_\_\_\_\_ Bankas rekvizīti:

Bankas kods:\_\_\_\_\_\_\_\_\_\_\_\_\_\_ Bankas kods:

Konts: \_\_\_\_\_\_\_\_\_\_\_\_\_\_\_\_\_\_\_ Konts:

Tālrunis:\_\_\_\_\_\_\_\_\_\_ Tālrunis: \_\_\_\_\_\_\_

Fakss:\_\_\_\_\_\_\_\_\_\_\_ e-pasts: \_\_\_\_\_\_\_\_\_

e-pasts:\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sociālās integrācijas valsts aģentūras SIA „R.A.Kaspari”

direktore I.Jurševska valdes priekšsēdētājs R. Kaspars

2017. gada 4.oktobrī Z.V. 2017. gada 4.oktobrī Z.V.